ส่วนที่ 1

ข้อมูลสรุป (Executive summary)

บริษัท นวกิจประกันภัย จำกัด(มหาชน) (ต่อไปนี้เรียกว่า บริษัท) ก่อตั้งเมื่อ วันที่ 23 กันยายน
พ.ศ. 2476 เข้าจดทะเบียนเป็นหลักทรัพย์จดทะเบียนในตลาดหลักทรัพย์ฯ เมื่อวันที่ 24 สิงหาคม
2533 บริษัท ประกอบธุรกิจหลักรับประกันวินาศภัยทุกประเภท คือ อัคคีภัย ภัยทางทะเลและขนส่ง
ภัยรถยนต์ และภัยเบ็ดเตล็ด
โดยได้รับใบอนุญาตประกอบกิจการประกันวินาศภัยจากกรมการประกันภัย กระทรวงพาณิชย์
ทั้งนี้บริษัทให้บริการผ่านสาขาและสาขาย่อยจำนวน 21 แห่ง ที่กระจายอยู่ทั่วประเทศ
โดยมีบุคลากรจำนวน 305 คน
บริษัทยังรับประกันภัยผ่านตัวแทนที่จดทะเบียนไว้กับบริษัทและนายหน้าประกันวินาศภัย

เพื่อเพิ่มศักยภาพในการแข่งขันในมากขึ้น ขยายฐานลูกค้า และเพิ่มขนาดเงินกองทุน
บริษัทจึงได้ควบรวมกับบริษัทประกันภัยขนาดกลางและขนาดเล็กที่มีศักยภาพทางธุรกิจและมีแนวทางการดำเนินงานที่สอดคล้องและเกื้อหนุนกับการดำเนินงานของบริษัท
โดยในเดือนกรกฎาคม 2544 บริษัทได้ลงทุนใน บริษัทประกันภัยสากล (ต่อไปนี้เรียกว่า
ประกันภัยสากล) และในเดือนตุลาคม 2545 ใน บมจ. ไทยพาณิชย์ประกันภัย (ต่อไปนี้เรียกว่า
ไทยพาณิชย์ประกันภัย) โดย หุ้นที่บริษัทถือในบริษัทย่อย ทั้ง 2 แห่ง คิดเป็นร้อยละ 99.5
ของทุนจดทะเบียนและเรียกชำระแล้วของ ประกันภัยสากล และร้อยละ
65.4.ของทุนจดทะเบียนและเรียกชำระแล้วของ ไทยพาณิชย์ประกันภัย

บริษัทมีทุนจดทะเบียน 300 ล้านบาท แบ่งออกเป็นหุ้นสามัญ 30 ล้านหุ้น มูลค่าที่ตราไว้หุ้นละ 10
บาท และมีหุ้นที่ออกจำหน่ายและเรียกชำระเต็มมูลค่า 23,093,330 หุ้น คิดเป็นเงิน
230,933,300 บาท ณ วันที่ 31 ธันวาคม 2545 (รอบระยะเวลาบัญชี บมจ.นวกิจประกันภัย และ
ประกันภัยสากล 1 มค. 2545 - 31 ธค. 2545 และรวม ไทยพาณิชย์ประกันภัย ตั้งแต่ 1
พฤศจิกายน 2545 ถึง 31 ธันวาคม 2545) บริษัทและบริษัทย่อยมีสินทรัพย์รวม 2,388 ล้านบาท
ส่วนของผู้ถือหุ้น 1,330 ล้านบาท

ในปี 2545 บริษัทและบริษัทย่อย เบี้ยประกันภัยรับรวม 1,095 ล้านบาท
การรับประกันภัยรถยนต์และการรับประกันอัคคีภัยเป็นการรับประกันภัยหลักของบริษัท
แบ่งเป็นเบี้ยประกันภัยรถยนต์ 541 ล้านบาท คิดเป็น ร้อยละ 50 ของเบี้ยประกันภัยรับรวม
เบี้ยประกันอัคคีภัย 333 ล้านบาท คิดเป็นร้อยละ 30 ภัยเบ็ดเตล็ดร้อยละ 12 และภัยทางทะเล
ร้อยละ 8 บริษัทและบริษัทย่อยมีเบี้ยประกันภัยรับสุทธิ 794 ล้านบาท ค่าสินไหมทดแทนสุทธิ 440
ล้านบาท อัตราค่าสินไหมทดแทนคิดเป็นร้อยละ 53.74 ของเบี้ยประกันภัยที่ถือเป็นรายได้
โดยกว่าร้อยละ 74 ของค่าสินไหมทดแทนเป็นค่าสินไหมทดแทนจากการรับประกันภัยรถยนต์
บริษัทและบริษัทย่อยมีกำไรจากการประกอบธุรกิจประกันภัย 246 ล้านบาท คิดเป็นร้อยละ 69.8
ของรายได้รวมของบริษัทและบริษัทย่อย บริษัทและบริษัทย่อยมีรายได้จากการลงทุนเท่ากับ 95
ล้านบาท รายได้อื่นเท่ากับ 11 ล้านบาท ณ วันที่ 31 ธันวาคม 2545
บริษัทและบริษัทย่อยมีกำไรสุทธิหลังภาษี 60.5 ล้านบาท คิดเป็นกำไรสุทธิ 2.99 บาทต่อหุ้น

การดำเนินงานประกันภัยของบริษัทยังมีปัจจัยเสี่ยงจากการ

(1) การที่จะมีการเปิดเสรีธุรกิจประกันวินาศภัย
    อาจได้รับผลกระทบจากการแข่งขันกับบริษัทต่างชาติ

(2) การปรับนโยบายในการรับประกันต่อของบริษัทประกันต่อต่างประเทศ
    จากเหตุวินาศภัยในประเทศสหรัฐอเมริกาในเดือน กันยายน 2544
    ทำให้ต้นทุนการทำประกันต่อเพิ่มขึ้น และปัญหาการขาดทุนสะสมของบริษัทประกันต่อที่เพิ่มขึ้น
    ทำให้ความสามารถในการรับเสี่ยงภัยในตลาดประกันต่อลดลง
    อาจทำให้บริษัทไม่สามารถรับประกันภัยที่มีทุนประกันภัยสูงมากหรือที่มีความเสี่ยงภัยสูง

(3) ความเสี่ยงจากการเพิ่มขึ้นของอัตราค่าสินไหมทดแทน

(4) ความเสี่ยงจากการลงทุน

(5) ความปลอดภัยของระบบข้อมูลสารสนเทศ และ

(6) ความเสี่ยงจากการไม่สามารถลดสัดส่วนการลงทุนในบริษัทประกันภัยอื่น

อย่างไรก็ตามบริษัทได้กำหนดมาตรการและแนวทางแก้ไขเพื่อลดความเสี่ยงให้น้อยลง